Germaniya kansleri Angela Merkel Germaniya ham NATOga to‘laydigan badallar miqdorini oshirishi kerakligini aytdi. U bu haqda AQSh prezidenti Donald Tramp bilan Oq uydagi uchrashuv natijalariga bag‘ishlangan matbuot-anjumanda aytdi. Matbuot-anjumanni C-SPAN telekanali jonli namoyish qilgan. "Germaniya ham NATOga to‘laydigan badallar miqdorini oshirishi lozim", deb aytgan Merkel. Kantslerning aytishicha, Germaniya 2016 yilda mudofaa uchun xarajatlarini 8 foizga oshirgan. "Biz Afg‘onistonda davom etayotgan missiya haqida gaplasha oldik va men AQSh o‘z missiyasini davom ettirmoqchiligi hamda terrorchilikka qarshi kurashmoqchiligini bilganimdan xursandman", deb qo‘shimcha qildi Merkel. Merkel fevralda Germaniya NATO oldidagi majburiyatlarini bajarishi va alyansning mudofaa byudjyetiga katta ulush qo‘shishi kerakligini aytgandi. NATO davlatlariga alyansning mudofaa byudjyetiga o‘z yalpi ichki mahsulotlaridan 2 foiz miqdorda badal to‘lash tavsiya qilingan.